รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์ ชัยวงศ์" ลงพื้นที่ ครม.สัญจร ติดตามนโยบายอาชีวศึกษาและ กศน. ที่เชียงราย
วันพุธที่ 31 ตุลาคม 2561
รมช.ศธ."พล.อ.สุรเชษฐ์ ชัยวงศ์" ลงพื้นที่ ครม.สัญจร ติดตามนโยบายอาชีวศึกษาและ กศน. ที่เชียงราย
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ลงพื้นที่จังหวัดเชียงราย เพื่อติดตามความก้าวหน้าการดําเนินงาน "ศูนย์ประสานงานการผลิตและพัฒนากําลังคนอาชีวศึกษา ภาคเหนือ" และ "การจัดการศึกษานอกระบบและการศึกษาตามอัธยาศัย"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ และคณะผู้บริหารของกระทรวงศึกษาธิการ ลงพื้นที่จังหวัดเชียงราย เพื่อติดตามความก้าวหน้าการดําเนินงาน "ศูนย์ประสานงานการผลิตและพัฒนากําลังคนอาชีวศึกษา ภาคเหนือ" และ "การจัดการศึกษานอกระบบและการศึกษาตามอัธยาศัย" เมื่อวันจันทร์ที่ 29 ตุลาคม 2561 ก่อนการประชุมคณะรัฐมนตรีอย่างเป็นทางการนอกสถานที่ ครั้งที่ 8/2561 พื้นที่ภาคเหนือตอนบน 2 (เชียงราย พะเยา แพร่ และน่าน) ณ จังหวัดเชียงราย ในวันที่ 30 ตุลาคม 2561
ติดตามผลการดําเนินงานศูนย์ประสานงานการผลิตและพัฒนากําลังคนอาชีวศึกษา ภาคเหนือ ณ วิทยาลัยเทคนิคเชียงราย
พล.อ.สุรเชษฐ์ ชัยวงศ์รมช.ศึกษาธิการกล่าวว่า ตลอด 1 ปีที่ผ่านมา กระทรวงศึกษาธิการได้ขยายผลการประสานงานกับกระทรวงแรงงาน เพื่อตรวจสอบข้อมูลความต้องการกําลังคนของตลาดงานในแต่ละสาขาอาชีพ ในพื้นที่เขตเศรษฐกิจพิเศษภาคตะวันออก จนนําไปสู่การจัดตั้งศูนย์ประสานงานการผลิตและพัฒนากําลังคนอาชีวศึกษาในทุกภูมิภาค ภายใต้รูปแบบการบริหารงาน"1 ศูนย์กลาง 6 ศูนย์ภูมิภาค 18 ศูนย์กลุ่มจังหวัด"เพื่อทําหน้าที่สํารวจข้อมูลกําลังคน ทั้งฝ่ายผลิตและฝ่ายใช้คน นํามาใช้เป็นฐานข้อมูลในการวางแผนพัฒนาและจัดการศึกษาให้ตรงกับสมรรถนะที่เป็นความต้องการอย่างมีมาตรฐาน การสร้างความร่วมมือกับทุกภาคส่วน ทั้งในประเทศและต่างประเทศ ตลอดจนสร้างงานวิจัยและนวัตกรรมที่สามารถนํามาใช้ประโยชน์ในพื้นที่ได้จริง
โดยศูนย์ประสานงานการผลิตและพัฒนากําลังคนอาชีวศึกษา ภาคเหนือ มีศูนย์ในระดับกลุ่มจังหวัดจํานวน 3 ศูนย์ ที่พิษณุโลก เชียงใหม่ และนครสวรรค์ คือ วิทยาลัยพณิชยการบึงพระพิษณุโลก วิทยาลัยเทคนิคเชียงใหม่ และวิทยาลัยเทคนิคนครสวรรค์ ตามลําดับพร้อมขับเคลื่อนการดําเนินงานใน 6 ภารกิจ ได้แก่ ข้อมูลกลาง, การส่งเสริมสมรรถนะผู้เรียนเข้าสู่มาตรฐานอาชีพ, การระดมทรัพยากรและความร่วมมือ, การจัดการศึกษาให้สอดคล้องกับการมีงานทํา, การวิจัยและพัฒนา และการสร้างการรับรู้
จากการตรวจเยี่ยมและรับฟังผลการดําเนินงานของศูนย์ประสานงานฯ ภาคเหนือในครั้งนี้ถือว่าทําได้ดีและมีความพึงพอใจ โดยขอให้เร่งรัดการจัดทําฐานข้อมูล (BigData) ให้มีความทันสมัยต่อไป เพราะฐานข้อมูลมีความสําคัญที่สุดในการวางแผนผลิตกําลังคน ส่วนการขับเคลื่อนนวัตกรรมและสิ่งประดิษฐ์ในปีที่ผ่านมา ได้มีการทบทวนและสํารวจความต้องการของภาคเอกชน และตลาดงานอย่างต่อเนื่องอยู่แล้ว โดยในปี 2562 ขอให้วางแผนต่อยอดผลงานที่ประสบความสําเร็จที่มีมูลค่ากว่า 140 ล้านบาท ให้ตรงกับความต้องการในแต่ละอุตสาหกรรมมากขึ้น เพื่อนําเข้าสู่สายการผลิต และสร้างมูลค่าในระบบพาณิชยกรรมและอุตสาหกรรมให้มากขึ้น
ส่วนการยกระดับสถานศึกษาอย่างมีมาตรฐานทัดเทียมกันพบว่า สถานศึกษาของรัฐและเอกชนส่วนใหญ่ในพื้นที่ภาคเหนือมีมาตรฐานอยู่ในเกณฑ์ระดับดีมากและระดับดี มีสถานศึกษาเพียง 4 แห่งเท่านั้น ที่อยู่ในระดับพอใจ (ซึ่ง 2 แห่งเป็นสถานศึกษาตั้งใหม่) จึงได้กําชับให้สํานักงานคณะกรรมการการอาชีวศึกษา (สอศ.) เร่งปรับแผนการดําเนินงาน และระดมทรัพยากรเพื่อบูรณาการการจัดการเรียนการสอน และการบริหารจัดการ เพื่อพัฒนาสถานศึกษาทั้ง 4 แห่ง ให้มีมาตรฐานสูงขึ้นในระดับดีหรือดีมากโดยเร็ว รวมทั้งติดตามผลการดําเนินงานทุกไตรมาส เพื่อรองรับการให้บริการการศึกษาแก่เด็ก เยาวชน และประชาชนได้อย่างมีมาตรฐานทั่วถึง ให้เด็กได้เรียนใกล้บ้าน ช่วยลดค่าใช้จ่ายในการเดินทาง ทั้งยังจะช่วยส่งเสริมให้มีผู้เรียนอาชีวะเพิ่มขึ้นอีกทางหนึ่งด้วย
นอกจากนี้ สอศ. ได้ดําเนินการจัดเรียนการสอนอาชีวศึกษาระบบทวิภาคีอย่างต่อเนื่อง พร้อมเชื่อมโยงฐานข้อมูลเข้าสู่ศูนย์ประสานงานผลิตและพัฒนากําลังคนอาชีวศึกษา และมีการทบทวนภารกิจและสร้างความเข้าใจกับสถานประกอบการอย่างต่อเนื่อง เพื่อขยายฐานการจัดการศึกษาให้ครอบคลุมในลําดับต่อไป
ติดตามความก้าวหน้า กศน.
จากนั้น พล.อ.สุรเชษฐ์ ชัยวงศ์ และคณะ ลงพื้นที่ติดตามนโยบายของรัฐบาลด้านการศึกษานอกระบบและการศึกษาตามอัธยาศัย ของสํานักงานส่งเสริมการศึกษานอกระบบและการศึกษาตามอัธยาศัย (สํานักงาน กศน.) ณ ศูนย์การเรียนรู้ กศน.ตําบลนางแล มีผู้เข้าร่วมประกอบด้วย ผู้อํานวยการสํานักงาน กศน. จังหวัดเชียงราย พะเยา แพร่ และน่าน ผู้อํานวยการสํานักงาน กศน.อําเภอ 18 อําเภอ ครู กศน.ตําบล และภาคประชาคม รวมทั้งสิ้น 300 คน โดยมีสรุปดังนี้
ข้อมูลชุมชนตําบลนางแลนายบุญทรง จิโนเป็ง ผู้อํานวยการสํานักงาน กศน. จังหวัดเชียงรายกล่าวว่า ตําบลนางแล แยกมาจากตําบลบ้านดู่ มีชื่อเสียงด้านเกษตรกรรม เพราะเป็นพื้นที่ที่เหมาะแก่การเพาะปลูก โดยเฉพาะการเพาะปลูกสับปะรดพันธุ์นางแล (พันธุ์น้ําผึ้ง) และพันธุ์ภูแล พื้นที่มีอุณหภูมิเฉลี่ยต่ําสุด 8 องศา และสูงสุด 33.9 องศา ประชาชนส่วนใหญ่จึงทํานา ทําสวน ทําไร่ เป็นอาชีพหลัก และแปรรูปผลิตภัณฑ์จากสับปะรดเป็นอาชีพเสริม ทั้งยังเป็นตําบลที่เป็นทางผ่านไปสู่เส้นทางท่องเที่ยวสําคัญของจังหวัดเชียงราย อาทิ แม่สาย เชียงแสน ดอยหลวงขุนน้ํานางนอน เป็นต้น ถือเป็นสภาพพื้นที่ที่เหมาะกับการลงทุน เพราะอยู่ในพื้นที่เขตพัฒนาสี่เหลี่ยมเศรษฐกิจด้วย
การขับเคลื่อนการพัฒนาประเทศตามโครงการไทยนิยม ยั่งยืนนายคเชนทร์ มะโนใจ ผู้อํานวยการสํานักงาน กศน. จังหวัดแพร่กล่าวรายงานว่า สํานักงาน กศน.จังหวัดทุกจังหวัดภาคเหนือ ได้ร่วมเป็นคณะกรรมการขับเคลื่อนโครงการไทยนิยม ยั่งยืน ทั้งระดับจังหวัด ระดับอําเภอ และระดับตําบล พร้อมจัดเวทีประชาคมการขับเคลื่อนการพัฒนาประเทศตามโครงการ เพื่อช่วยเหลือประชาชนในรูปแบบโครงการและกิจกรรม ที่สอดคล้องกับบริบทและความต้องการของพื้นที่ โดยขณะนี้ได้คัดเลือกชุมชนต้นแบบระดับอําเภอ รวม 103 แห่ง เพื่อสร้างความรู้ความเข้าใจ และขยายผลกลุ่มเป้าหมาย ที่ผ่านการอบรมหลักสูตรการค้าออนไลน์ (e-Commerce) จากศูนย์ดิจิทัลชุมชน ไปขยายผล 1:3 คน เพื่อขยายผลสินค้าออนไลน์ผ่านเว็บไซต์ e-Commerce หรือ e-Market เปิดพื้นที่เป็น "ศูนย์จําหน่ายสินค้าแลผลิตภัณฑ์ออนไลน์ กศน. (ONIE Online Commerce Center: OOCC) ตลอดจนให้คําปรึกษาและให้ความรู้ในการผลิตและจําหน่ายสินค้าออนไลน์ โดยไม่เก็บค่าใช้จ่าย เน้นกลุ่มผู้มีรายได้น้อย นอกจากนี้ เตรียมขยายผลในระดับตําบล โดยคัดเลือกชุมชนต้นแบบตําบล ตําบลละ 1 ชุมชน มีเป้าหมายรวม 769 ตําบล ทั้งนี้ ได้นํามาผลงานมาจัดแสดงในครั้งนี้ อาทิ การนวดตอกเส้นและภูมิปัญญาหมอเมือง นวัตกรรมอาชีพ STEM+C โดยใช้สะเต็มศึกษาและวิถีชีวิตของชุมชนไทลื้อ เกษตรธรรมชาติ 1 อําเภอ 1 อาชีพ หวดนึ่งข้าวอัตโนมัติ เป็นต้น
การแก้ไขปัญหาประชากรวัยเรียนที่อยู่นอกระบบการศึกษานายสุรพล วงศ์หวัน ผู้อํานวยการสํานักงาน กศน. จังหวัดพะเยากล่าวว่า สํานักงาน กศน. จังหวัดภาคเหนือ ได้เร่งดําเนินการเพื่อให้เด็กทุกคนได้รับการศึกษา ซึ่งขณะนี้อยู่ในช่วงของการสร้างการรับรู้ และเก็บข้อมูลประชากรวัยเรียนที่อยู่นอกระบบการศึกษา ประจําปี 2561 จากสถานศึกษา 103 แห่งใน 8 จังหวัดภาคเหนือ (ข้อมูล ณ วันที่ 29 ตุลาคม 2561) พบว่า มีเป้าหมาย 146,983 คน และสํารวจข้อมูลแล้ว 59,034 คน (ร้อยละ 40.16) ซึ่งจะได้นําข้อมูลเหล่านี้มาวิเคราะห์ เพื่อหาแนวทางการช่วยเหลือให้เหมาะสมเป็นรายบุคคลต่อไป
ศูนย์ดิจิทัลชุมชนนายนรินทร์ ปาระมี ผู้อํานวยการสํานักงาน กศน. จังหวัดลําพูนกล่าวว่า ได้ดําเนินการสร้างเครือข่ายดิจิทัลชุมชนทั้ง 103 อําเภอ พร้อมระดมครู ก. เข้าไปในทุกตําบล ๆ ละ 1 คน พร้อมให้ความรู้เกี่ยวกับการค้าออนไลน์ (e-Commerce) ในะดับกลุ่มตําบล ๆ ละ 30 คน ที่จะเป็นการสร้างระบบการค้า ช่วยกระจายสินค้า และผลิตภัณฑ์เพิ่มเติมให้กว้างขวางมากขึ้น
การแก้ไขปัญหาสุขภาวะชุมชนในรูปแบบล้านนาพระเมธาวินทร์ แสนธิ (ตุ๊เม) พระนักพัฒนาชุมชนและการท่องเที่ยวเชิงสุขภาพกล่าวถึงการนวดสมุนไพรในรูปแบบล้านนา ว่า สํานักปฏิบัติธรรมพระธาตุดอยโอ่ง ได้ร่วมกับโฮงฮอมผญ๋า โฮงยาหมอเมืองล้านนา สภาหมอเมืองล้านนาอําเภอเชียงราย จัดสอนการนวดตอกเส้นในแบบภูมิปัญญาล้านนาด้วยสมุนไพร ให้กับพระ เณร เด็กและเยาวชน โดยไม่คิดค่าวิชา ภายใต้สโลแกน “สร้างคนสร้างงาน เมื่อเรียนแล้วก็เอาไปต่อยอดได้ทันที” ทั้งการตอกเส้น ย่ําขาง นอนย่างสมุนไพรบนแคร่ไม้ไผ่ เป็นต้น และเพื่อสร้างสุขภาวะที่ดีแก่ประชาชนแก่ในพื้นที่ด้วยการใช้สมุนไพร
รมช.ศึกษาธิการกล่าวว่า มีความยินดีที่ได้ติดตามงานที่จังหวัดเชียงราย ซึ่งเป็นจังหวัดที่ได้รับราชการทหารครั้งแรก ทําให้ได้สัมผัสกับวิถีชีวิตของชาวบ้าน ประชาชนในพื้นที่ และที่สําคัญคือ ครูดอย ที่สอนหนังสือ ทักษะอาชีพแก่ประชาชนในพื้นที่บนเขาบนดอย และตนเองก็เคยเป็น "ครู" เช่นกัน เป็นครูฝึกสอนผู้ใต้บังคับบัญชา ทําให้มีความเข้าใจชีวิตครูอยู่พอสมควร แม้จังหวัดเชียงรายในวันนี้จะมีการเปลี่ยนแปลงไปมากในหลายด้าน แต่ก็ยังรู้สึกอบอุ่นใจที่ได้กลับมาเยือน และมีความยินดีที่ได้พบปะกับผู้ใหญ่ที่เคารพนับถือ ซึ่งมีหลายท่านที่ยังจําตนได้ด้วย
ในส่วนของการทํางานของ กศน.ถือว่ามีความใกล้ชิดกับประชนมากที่สุดในทุกพื้นที่ โดยเฉพาะครู กศน. ที่เป็นบุคลากรสําคัญในการขับเคลื่อนนโยบายการเรียนรู้สู่ชุมชนทุกระดับ ตั้งแต่ระดับชุมชน ตําบล อําเภอ และจังหวัด ตามบทบาทและภารกิจ 4 ศูนย์เรียนรู้ ทั้งศูนย์เรียนรู้หลักปรัชญาเศรษฐกิจพอเพียงและเกษตรทฤษฎีใหม่ประจําตําบล ศูนย์ส่งเสริมและพัฒนาประชาธิปไตยประจําตําบล ศูนย์ดิจิทัลชุมชน และศูนย์การศึกษาตลอดชีวิตชุมชน ที่จะเป็นการถ่ายทอดความรู้สู่ประชาชน เพื่อพัฒนาคุณภาพชีวิตที่ดีขึ้น
สําหรับการแก้ไขปัญหาประชากรที่อยู่นอกระบบการศึกษาในพื้นที่นี้ต้องขอชื่นชมที่สามารถดําเนินการสํารวจประชากร ได้เกือบถึงครึ่งหนึ่งของประชากรเป้าหมาย โดยขอให้สร้างการรับรู้เน้นประโยชน์ที่เด็กและเยาวชนจะได้รับจากการเข้ามาเรียน การได้พัฒนาทักษะด้านต่าง ๆ ที่จะช่วยให้มีงานทําและประกอบอาชีพได้ เมื่อจบการศึกษา รวมทั้งการพัฒนารูปแบบการค้าออนไลน์ของประชาชน ที่จะต้องเน้นเรื่องคุณภาพสินค้ามากขึ้น อาทิ ใช้วัตถุดิบที่ดี มีแพ็คเก็จสวยงามทันสมัย เป็นต้น
สิ่งสําคัญอีกประการคือ การส่งเสริมสุขภาวะของประชาชนโดยร่วมมือกับผู้เกี่ยวข้องอย่างต่อเนื่องในทุกระดับ ดังตัวอย่างที่ดีในการส่งเสริมสุขภาวะประชาชนในพื้นที่จังหวัดชายแดนภาคใต้ ที่ประสบผลสําเร็จจาการทํางานร่วมกัน ระหว่างศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) สํานักงาน กศน.ในพื้นที่ ฝ่ายความมั่นคง กระทรวงสาธารณสุขในระดับจังหวัด อําเภอ ตําบล และชุมชน องค์กรปกครองส่วนท้องถิ่น ผู้นําชุน ผู้นําศาสนา ตลอดจนปราชญ์ชาวบ้าน จนสามารถลดจํานวนการเกิดโรคและการเจ็บป่วยของประชาชนได้อย่างมีนัยสําคัญ พร้อมมอบให้ กศน.นําชุดความรู้ในการดูแลสุขภาพและสุขภาวะประชาชน ของกระทรวงสาธารณสุข ถ่ายทอดและเผยแพร่ความรู้สู่ชุมชนด้วย
อีกประการที่สําคัญ คนไทยโชคดีที่มีสถาบันพระมหากษัตริย์ซึ่งทุกพระองค์ทรงมีพระมหากรุณาธิคุณอันยิ่งใหญ่ต่อคนไทยและผืนแผ่นดินไทยมาอย่างยาวนาน โดยเฉพาะอย่างยิ่งพระบาทสมเด็จพระเจ้าอยู่หัวภูมิพลอดุลยเดช รัชกาลที่ 9 ได้พระราชทานศาสตร์พระราชา หลักปรัชญาของเศรษฐกิจพอเพียง ตลอดจนหลักการทรงงาน 23 ประการ ซึ่งสมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10 ทรงมีพระราชปณิธานสืบสานตามรอยเบื้องพระยุคลบาท รวมทั้งมีพระบรมราโชบายด้านการศึกษา ที่มุ่งสร้างพื้นฐานให้แก่ผู้เรียน 4 ด้าน ได้แก่ การสร้างทัศนคติที่ดีต่อบ้านเมือง, การสร้างลักษณะพื้นฐานที่มั่นคง มีคุณธรรม, เรียนแล้วมีงานทํา มีอาชีพ และเป็นพลเมืองดี นับเป็นพระมหากรุณาธิคุณต่อปวงชนชาวไทยมาโดยตลอดอย่างต่อเนื่อง
ในฐานะที่ได้รับมอบหมายให้กํากับดูแลการจัดการศึกษา กศน. จะพยายามดูแลงานให้เกิดผลสําเร็จใน 2 ส่วน คือ การดําเนินงานเพื่อจัดการศึกษาเรียนรู้นอกระบบและการศึกษาตามอัธยาศัย ให้สอดคล้องตามยุทธศาสตร์ชาติ ระยะ 20 ปี แผนพัฒนาเศรษฐกิจและสังคมแห่งชาติ แผนการศึกษาแห่งชาติ ฉบับที่ 12 ร่างพระราชบัญญัติการศึกษาแห่งชาติ พ.ศ. .... ตลอดจนนโยบายของรัฐบาลและกระทรวงศึกษาธิการ รวมทั้งการดูแลสวัสดิภาพของชาว กศน. ซึ่งถือเป็นเพื่อนร่วมชีวิตการทํางาน ที่มีความเสียสละ ทุ่มเท และอดทนทํางานในทุกพื้นที่ทั่วประเทศ ที่สําคัญคือยินดีที่จะรับฟังทุกความคิดเห็นของคนทํางาน เพื่อรวบรวมเป็นข้อมูลในการส่งเสริมสวัสดิภาพความเป็นอยู่ในการทํางานและดํารงชีวิตที่ดีขึ้นต่อไป
Writtenbyนวรัตน์ รามสูต
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร